Diari Oficial de la Generalitat Valenciana


Sumari del DOGV 9559, del 22-03-2023 (2023/2502)

ORDRE 2/2023, de 6 de març, de la Conselleria de Justícia, Interior i Administració Pública, per la qual s'aproven les bases reguladores per a la concessió d'ajudes destinades a l'elaboració de nous plans d'emergència o la revisió dels ja aprovats dels municipis de la Comunitat Valenciana, i es convoca la concessió d'ajudes per a l'exercici 2023.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9559

Data del DOGV
:   22-03-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/2502


Data del document
:   06-03-2023

Organisme emissor
:   Conselleria de Justícia, Interior i Administració Pública

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria de Justícia, Interior i Administració Pública
    * ajuda pública

ORDRE 2/2023, de 6 de març, de la Conselleria de Justícia, Interior i Administració Pública, per la qual s'aproven les bases reguladores per a la concessió d'ajudes destinades a l'elaboració de nous plans d'emergència o la revisió dels ja aprovats dels municipis de la Comunitat Valenciana, i es convoca la concessió d'ajudes per a l'exercici 2023. [2023/2502]  
  
La Llei 13/2010, de 23 de novembre, de la Generalitat, de protecció civil i gestió d'emergències, en el títol I, capítol II, regula les competències de les administracions locals en matèria de protecció civil i gestió d'emergències, i estableix en l'article 14.1.b la competència dels municipis en l'elaboració i aprovació del pla territorial municipal enfront d'emergències i els plans d'actuació municipal enfront de riscos concrets que els afecten.  
En l'article 12.1.a estableix que correspon a la Conselleria competent en matèria de protecció civil i gestió d'emergències, desenvolupar i coordinar la política i els programes en matèria de protecció civil i gestió d'emergències, segons les directrius emanades del Consell de la Generalitat.  
La disposició addicional de la llei estableix els terminis per a l'elaboració i aprovació, per part dels municipis, del seu pla territorial municipal enfront d'emergències (PTM), i dels plans d'actuació municipal (PAM) enfront dels riscos concrets que els afecten.  
L'obligatorietat en l'elaboració dels plans territorials municipals enfront d'emergències ve establida en la llei per a tots els municipis de la Comunitat, i en l'elaboració dels PAM enfront dels diferents riscos s'estableix el corresponent pla especial de comunitat enfront de cadascun dels riscos regulats en la Norma Bàsica de Protecció Civil, Reial decret 407/1992, de 24 d'abril, que afecten la Comunitat Valenciana.  
  
Per tot l'anterior, la conselleria competent en aquesta matèria ha vingut desenvolupant accions, guies i polítiques de suport als ajuntaments per a l'elaboració d'aquests plans, però sent conscients de les dificultats de caràcter tècnic principalment, i en altres casos econòmiques, que se'ls plantegen a molts ajuntaments i per a secundar-ne directament la redacció o revisió, en la Llei de pressupostos de la Generalitat de 2021 es va crear una nova línia de subvenció als municipis per a l'elaboració dels plans d'emergència.  
Els objectius i efectes d'aquesta subvenció estan inclosos en el Pla Estratègic de Subvencions per al període 2023-2025.  
Aquesta planificació local és l'instrument organitzatiu de resposta a situacions de greu risc col·lectiu, catàstrofe o calamitat pública i estableix els mecanismes per a la mobilització dels recursos humans i materials necessaris per a la protecció de les persones, els béns i el medi ambient. Amb ells i amb els plans d'àmbit autonòmic, es compleixen els principis d'actuació entre les diferents administracions definits en la llei, com són: cooperació, col·laboració, solidaritat territorial, lleialtat institucional, assistència recíproca i mutu auxili.  
A les ajudes regulades en la present ordre els resulta d'aplicació la normativa següent:  
a) Nacional  
- Llei 17/2015, de 9 de juliol, del Sistema Nacional de Protecció Civil.  
- Reial decret 407/1992, de 24 d'abril, pel qual s'aprova la Norma Bàsica de Protecció Civil.  
- Llei 39/2015, d'1 d'octubre, del procediment administratiu comú de les administracions públiques. D'acord amb el que es disposa en l'article 129, en l'exercici de la potestat reglamentària, l'administració pública actuarà d'acord amb els principis de necessitat, eficàcia, proporcionalitat, seguretat jurídica, transparència i eficiència, estant la present ordre en tot moment subjecta a aquests principis.  
- Normativa bàsica prevista en la Llei 38/2003, de 17 de novembre, general de subvencions i el Reglament, aprovat pel Reial decret 887/2006, de 21 de juliol.  
b) Autonòmica  
- Llei 13/2010, de 23 de novembre, de la Generalitat, de protecció civil i gestió d'emergències.  
- Decret 119/2013, de 13 de setembre, del Consell, pel qual s'aprova el Pla Territorial d'Emergència de la Comunitat Valenciana, i decrets del Consell que aproven els plans especials enfront dels riscos previstos en la Norma Bàsica de Protecció Civil, que afecten la Comunitat Valenciana.  
- Llei 4/2017, de 3 de febrer, de la Generalitat, per la qual es crea l'Agència Valenciana de Seguretat i Resposta a les Emergències.  
- Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques. No subjecció a la política de la competència de la UE: en aplicació dels articles 1.3 i 7.4 del decret, en els quals s'especifica que les ajudes per a la redacció/revisió de plans d'emergència d'àmbit local queden fora de l'àmbit d'aplicació de l'article 42 del TFUE.  
  
- Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, relatiu a les bases reguladores de la concessió de subvencions. En el procés d'elaboració d'aquesta ordre, segons el que es disposa en l'article 165 d'aquesta llei, s'ha emés informe per l'Advocacia General de la Generalitat i la Intervenció Delegada de la conselleria competent en matèria de protecció civil i gestió d'emergències.  
- Decret 163/1998, de 6 d'octubre, del Govern Valencià, pel qual s'aprova el Pla especial enfront del Risc d'Incendis Forestals de la Comunitat Valenciana.  
- Decret 44/2011, de 29 d'abril, del Consell, pel qual aprova el Pla especial enfront del Risc Sísmic a la Comunitat Valenciana.  
- Decret 81/2010, de 7 de maig, del Consell, pel qual aprova el Pla especial davant el Risc d'Inundacions a la Comunitat Valenciana.  
  
De conformitat amb el que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, es constata que les ajudes de la present ordre són compatibles amb el mercat comú i no estan subjectes a la notificació prevista en l'article 108 del Tractat de Funcionament de la Unió Europea (TFUE), per no ser-los aplicable l'article 107.1 del propi tractat, en concret, per tractar-se d'ajudes destinades a ajuntaments, que no desenvolupen activitats econòmiques en les quals puguen oferir béns o serveis en el mercat, per la qual cosa no afecten els intercanvis comercials entre estats membres.  
  
La tramitació d'aquestes ajudes és complexa pel seu desenvolupament i execució en un sol exercici pressupostari pels nombrosos actes administratius que comporta, a més de la necessària supervisió tècnica de cadascun dels plans per part de l'AVSRE prèvia a la concessió de la subvenció. És per això que es fa absolutament necessari agilitzar i acurtar els terminis i tràmits per a poder complir amb els objectius, sent aquest el motiu pel qual es publica conjuntament l'ordre de bases de la subvenció i la convocatòria anyal de les ajudes.  
Per tot això, d'acord amb el que disposa l'article 160.4.b) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, ordene:  
  
Primer. Objecte  
L'objecte consisteix a regular la concessió de les subvencions per a la redacció de nous plans d'emergència d'àmbit local o revisió dels ja aprovats, per part dels municipis de la Comunitat Valenciana, aprovant les bases de subvenció i convocant la subvenció per al present exercici, amb la determinació del termini de presentació d'instàncies.  
  
Els plans d'emergència d'àmbit local venen regulats en la Llei 13/2010.  
Els plans d'actuació municipal (PAM) són aquells plans d'àmbit local per a fer front a un risc concret en un municipi o en una entitat supramunicipal. Els plans especials de la Comunitat davant riscos concrets, aprovats mitjançant decrets del Consell, determinen a quins municipis se n'obliga o se'n recomana la redacció. En l'actualitat els riscos on ve determinada aquesta obligació o recomanació són els d'inundacions, d'incendis forestals i el sísmic.  
Es considera revisió d'un pla d'emergència d'àmbit local a l'efecte d'aquesta subvenció, quan s'efectua una revisió en profunditat dels aspectes rellevants del contingut del pla en vigor i/o s'adapta un PTM o un PAM en vigor a una planificació de rang superior, havent sigut en el seu moment aprovat pel ple municipal o l'òrgan de govern de l'entitat local corresponent, i homologat per la Comissió de Protecció Civil de la Comunitat Valenciana.  
No es considera revisió d'un pla d'emergència d'àmbit local a l'efecte d'aquesta subvenció, l'actualització del directori i del catàleg de mitjans i recursos, que ha d'efectuar-se de manera periòdica.  
  
Segon. Requisits que han de complir els beneficiaris  
1. Per a poder ser beneficiaris de les subvencions regulades en aquestes bases, els municipis i altres entitats locals han de complir els requisits següents:  
a) Per a la redacció d'un PTM, ha de ser un municipi o una altra entitat local supramunicipal legalment constituïda de la Comunitat Valenciana.  
b) Per a la redacció d'un PAM, el municipi o els municipis d'una altra entitat local supramunicipal legalment constituïda de la Comunitat Valenciana, han de tindre l'obligació o recomanació d'elaborar-lo, en vindre així establit en el Pla especial de Comunitat de referència.  
  
2. Els PTM i PAM que es redacten hauran de complir com a requisit, que els continguts del pla d'emergència s'ajusten a les guies elaborades per l'Agència Valenciana de Seguretat i Resposta a les Emergències (AVSRE) per a la redacció dels plans locals d'emergència i, per tant, puguen ser homologats per la Comissió de Protecció Civil, després de l'aprovació per l'òrgan de govern corresponent. Les versions actualitzades d'aquestes guies es troben disponibles per a la seua consulta i descàrrega en el web   
https://www.112cv.gva.es/va/guies-per-a-redaccio-de-plans-d-emergencia  
3. Per a subvencionar la revisió d'un pla local d'emergència ja existent, aquest haurà d'haver sigut aprovat pel ple municipal o per l'òrgan de govern de l'entitat local corresponent abans del 01.01.2018, i haurà d'estar homologat per la Comissió de Protecció Civil de la Comunitat Valenciana.  
4. No podran obtindre la condició de beneficiari de les subvencions regulades en aquesta ordre les entitats locals que hagueren rebut aquesta subvenció, pel mateix concepte, en els cinc anys anteriors al d'aquesta convocatòria.  
5. No podran obtindre la condició de beneficiari de les subvencions regulades en aquesta ordre les entitats locals que hagueren rebut subvenció per a l'elaboració de nous plans d'emergència o la revisió dels ja aprovats per a l'exercici 2021, i els plans subvencionats del qual no haja sigut aprovats pel ple municipal o per l'òrgan de govern de l'entitat local corresponent, i remesos per a la seua homologació a la Comissió de Protecció Civil de la Comunitat Valenciana.  
  
6. No podran obtindre la condició de beneficiari de les subvencions regulades en aquesta ordre, les entitats locals en què concórrega alguna de les circumstàncies establides en l'article 13.2 de la Llei 38/2003, de 17 de novembre, general de subvencions.  
  
Tercer. Finançament de les ajudes  
La present convocatòria es finançarà amb càrrec a la línia pressupostària de subvenció S8429000, del programa pressupostari 79.01.05.708.67, emergències, protecció civil i extinció d'incendis, capítol IV de l'AVSRE, per un import d'1.000.000,00 €, segons consta en la Llei 9/2022, de 30 de desembre, de pressupostos de la Generalitat per a l'exercici 2023.  
Aquesta línia de subvenció està inclosa en el Pla Estratègic de Subvencions per a 2023-2025, aprovat mitjançant Resolució de la Conselleria de Justícia, Interior i Administració Pública, de 6 de febrer de 2023.  
  
Quart. Tipus i quantia de les ajudes  
S'estableix un finançament de la inversió realitzada en el cost de redacció o revisió del PTM i/o dels PAM enfront d'inundacions, sismes i incendis forestals, amb les quanties màximes aplicables següents:  
  
a) Redacció/revisió PTM en municipis < 5.000 habitants: 3.000 €  
b) Redacció/revisió PTM en municipis 3.444-20.678 habitants: 5.000 €  
c) Redacció/revisió PTM en municipis > 20.000 habitants: 8.000 €  
  
d) Redacció de PTM en entitat supramunicipal legalment constituïda: 5.000 €  
e) Redacció/revisió PAM inundacions en municipis < 5.000 hab.: 3.000 €  
f) Redacció/revisió PAM inundacions en municipis 8.876-97.770 hab.: 4.000 €  
g) Redacció/revisió PAM inundacions en municipis > 20.000 hab.: 6.000 €  
e) Redacció/revisió PAM sísmic en municipis < 5.000 hab.: 3.000 €  
  
f) Redacció/revisió PAM sísmic en municipis 6.440-10.785 hab.: 4.000 €  
g) Redacció/revisió PAM sísmic en municipis > 20.000 hab.: 6.000 €  
e) Redacció/revisió PAM incendis forestals municipis < 5.000 hab.: 3.000 €  
f) Redacció/revisió PAM incendis forestals municipis 3.905-56.213 hab.: 4.000 €  
g) Redacció/revisió PAM incendis forestals municipis > 20.000 hab.: 6.000 €  
  
A l'efecte de la baremació i classificació, es considera la població oficial del municipi a 01.01.2022, d'acord amb les dades publicades per l'INE.  
Les despeses subvencionables són les derivades de la redacció o revisió dels plans.  
  
Cinqué. Concurrència amb altres ajudes  
1. Les ajudes regulades en aquestes bases són compatibles amb altres determinades per a la mateixa finalitat convocades per altres administracions o ens públics o privats nacionals o internacionals.  
2. L'import global de les ajudes, no podrà superar en cap cas, de forma aïllada o acumulada amb altres ajudes d'altres administracions públiques o ens públics o privats, nacionals o internacionals, destinades a la mateixa finalitat, el cost total de l'activitat subvencionada.  
  
  
Sisé. Sol·licituds i documentació  
1. Les persones interessades que reunisquen les condicions previstes en l'apartat segon de la present ordre, presentaran les sol·licituds a través del model normalitzat que es publicarà en la seu electrònica de la Generalitat.  
2. En el formulari de sol·licitud s'incorporarà:  
a) Certificat de no estar incurs en cap de les circumstàncies recollides en l'apartat 2n de l'article 13 de la Llei 38/2003, de 17 de novembre, general de subvencions.  
b) En cas d'haver obtingut subvencions per a les mateixes despeses subvencionables procedents de qualsevol de les administracions o entitats públiques nacionals o internacionals, haurà d'especificar-ne la quantia, la data de concessió i l'organisme que concedeix l'ajuda.  
c) D'acord amb el que es disposa en l'article 28 de la Llei 39/2015, d'1 d'octubre, la presentació de la sol·licitud comporta l'autorització a l'òrgan gestor del procediment per a obtindre directament les dades d'identitat del sol·licitant o, si fa el cas, del seu representant legal i d'estar al corrent amb el compliment de les seues obligacions tributàries i enfront de la Seguretat Social. En cas que el sol·licitant s'opose al fet que l'òrgan gestor obtinga directament aquesta informació, haurà d'indicar-lo expressament en el formulari, quedant obligat a aportar els documents acreditatius corresponents.  
3. En el cas que la sol·licitud no reunisca els requisits exigits o no s'acompanyen els documents preceptius, es requerirà a l'interessat perquè, en un termini de deu dies, esmene la falta o acompanye els documents, amb la indicació que si així no ho fera, se li tindrà per desistit de la seua petició, prèvia resolució que haurà de ser dictada en els termes previstos en l'article 21, apartat 1r, de la Llei 39/2015, d'1 d'octubre, del procediment administratiu comú de les administracions públiques.  
  
4. Així mateix, es podrà requerir del sol·licitant qualssevol altres dades, documents i informes complementaris que resulten necessaris per a la resolució de l'expedient, així com l'acreditació dels requisits als quals es refereix la documentació administrativa.  
5. Podran ser subvencionades actuacions iniciades o realitzades abans de presentar la sol·licitud d'ajuda, sempre que ho siguen l'any pressupostari de la convocatòria, i que no s'hagen conclòs materialment o s'hagen executat íntegrament abans que el beneficiari presente a l'autoritat de gestió la sol·licitud d'ajuda.  
  
Seté. Termini i forma de presentació de les sol·licituds  
1. El termini per a la presentació de sol·licituds serà de 15 dies hàbils a comptar des de l'endemà de la publicació del present ordre en el Diari Oficial de la Generalitat Valenciana.  
2. La sol·licitud haurà de presentar-se telemàticament a través de la seu electrònica de la Generalitat (https://sede.gva.es), emplenant les dades que figuren en aquesta, que està a la disposició de les entitats interessades en el Portal de la Generalitat, www.gva.es. En una única sol·licitud s'han de sol·licitar les subvencions per a la redacció i/o revisió de tots els plans que es vulguen elaborar.  
  
Huité. Obligacions dels beneficiaris  
1. Els beneficiaris de les subvencions han de:  
a) Complir l'objectiu que fonamenta la concessió de la subvenció.  
  
b) Justificar el compliment dels requisits i condicions, així com la realització del projecte i el compliment de la finalitat que determinen la concessió o gaudi de la subvenció.  
c) Sotmetre's a les actuacions de comprovació, a efectuar per l'òrgan concedent, així com qualssevol altres de comprovació i control financer que corresponen a la Generalitat i aportar tota la informació i documentació que els fora requerida.  
d) Acceptar aquelles directrius que la direcció de l'AVSRE establisca per al seu desenvolupament i seguiment.  
e) Comunicar per escrit a la conselleria competent, l'obtenció de qualsevol altra ajuda o subvenció per a la mateixa finalitat, procedent de qualssevol altres administracions, ens públics o privats.  
f) Les altres previstes en l'article 14 de la Llei 38/2003, de 17 de novembre, general de subvencions, i del seu Reglament, aprovat per RD 887/2006, de 21 de juliol.  
g) Els beneficiaris han de complir el que s'estableix en l'article 4 de la Llei 1/2022, de 13 d'abril, de la Generalitat, de transparència i bon govern de la Comunitat Valenciana, respecte a l'obligatorietat de donar l'adequada publicitat al caràcter públic del finançament de les actuacions objecte de subvenció, així com l'article 18 de la Llei 38/2003, de 26 de novembre, general de subvencions.  
h) Els beneficiaris han de mantindre a la disposició de l'administració, durant almenys els tres anys següents al pagament final, els justificants de pagament de les despeses finançades i dels ingressos per les ajudes percebudes.  
2. L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent.  
  
Nové. Tramitació, valoració i proposta de resolució  
1. La concessió de les subvencions es realitzarà mitjançant el procediment de concurrència competitiva a què es refereix l'article 22 de la Llei 38/2003, de 17 de novembre, general de subvencions, d'acord amb els criteris de valoració que s'indiquen en l'apartat 5 d'aquesta ordre.  
  
2. L'òrgan encarregat de l'ordenació i instrucció del procediment és l'AVSRE, la qual, d'ofici, acordarà totes les actuacions necessàries per a la determinació, coneixement i comprovació de les dades en virtut de les quals ha de pronunciar-se la resolució de concessió.  
3. Finalitzada la fase d'instrucció, s'emetrà un informe en el qual s'especifique quines sol·licituds compleixen amb els requisits establits per a accedir a l'ajuda i el tipus i quantia que els corresponga, d'acord amb la base quarta de l'ordre.  
4. La valoració de les sol·licituds presentades es realitzarà per una Comissió de valoració, composta per: la persona titular del Servei de Planificació en qualitat de president; el titular de la Secció de Riscos Naturals, Planificació local i Voluntariat; un representant de la Secretaria Tècnica de l'AVSRE; un tècnic designat per la persona titular de la direcció de l'AVSRE; i un representant dels municipis designat per la Federació Valenciana de Municipis i Províncies. Un dels membres de la Comissió actuarà en qualitat de secretaria de la comissió, que atesos els criteris i requisits establits i d'acord amb la disponibilitat pressupostària, estendrà acta de les reunions, conforme a l'article 15 i següents de la Llei de règim jurídic, i formularà la proposta de resolució de la direcció de l'AVSRE.  
5. La Comissió de valoració elaborarà un llistat ordenat amb tots els sol·licitants de la subvenció admesos, a fi d'establir l'ordre de prelació entre les sol·licituds i proposarà a la direcció de l'AVSRE per a resoldre els beneficiaris de la subvenció, fins a esgotar el crèdit de la convocatòria o la concessió als sol·licitants admesos.  
6. Per a l'atorgament de les subvencions, en règim de concurrència competitiva, a l'efecte d'establir l'ordre de prelació entre les sol·licituds admeses a tràmit, es tindran en compte, els criteris objectius i barems de ponderació següents:  
a) Per a subvencionar la redacció d'un PAM, el municipi haurà de tindre elaborat el PTM. Si no, haurà de sol·licitar la subvenció per a l'elaboració del PTM i la dels PAM que vulga elaborar. No s'admetran les sol·licituds que no complisquen aquest requisit.  
Es considera que un pla està elaborat quan es trobe en alguna de les circumstàncies següents:  
1. Que el pla estiga aprovat per l'òrgan competent i homologat per la Comissió de Protecció Civil de la Comunitat Valenciana  
2. Que el pla estiga aprovat per l'òrgan competent, a l'espera de la seua homologació, i haja rebut l'informe d'adequació per part del Servei de Planificació de l'AVSRE.  
3. Que el pla haja rebut l'informe d'adequació per part del Servei de Planificació de l'AVSRE i estiga en el procés d'exposició pública i aprovació per part de l'òrgan competent.  
4. Els plans subvencionats en les anteriors convocatòries d'ajudes, que estan en el procés de revisió i al·legacions per part del Servei de Planificació de l'AVSRE.  
No obstant això, a l'efecte de poder ser beneficiaris en la present convocatòria, es tindrà en compte el que indica el punt segon, apartat 5.  
  
b) Aquells municipis que tenen un PTM aprovat amb data anterior a 1 de gener de 2012, si volen optar a la subvenció, hauran de sol·licitar la subvenció per a la revisió del PTM i la dels PAM que vulgan elaborar. No s'admetran les sol·licituds que no complisquen aquest requisit (se pot consultar la dada d'aprovació en:  
https://www.112cv.gva.es/es/guies-per-a-l-elaboracio-plans-locals: Registre autonòmic de plans d'emergència de la Comunitat Valenciana).  
c) Per a subvencionar la redacció d'un PTM o un PAM de mancomunitat o una altra agrupació d'entitats locals legalment constituïdes, hauran d'estar elaborats tots els PTM dels municipis que el conformen, i tindre una data d'aprovació posterior al 31.12.2017.  
d) Si un ajuntament sol·licita la subvenció per a l'elaboració o revisió d'un PTM o un PAM, no podrà sol·licitar aqueixa mateixa subvenció en forma agrupada.  
e) La puntuació assignada a les diferents sol·licituds s'assignarà d'acord amb les taules següents:  
  
 Concepte Valor  
1. REDACCIÓ PTM:   
a) PTM municipis > 20.000 habitants/entitats  
 supramunicipals 10  
b) PTM municipis 2.100-03.667 habitants 9  
c) PTM municipis < 5.000 habitants 8  
2. REVISIÓ PTM:   
2.1 Plans aprovats abans del 01.01.2000   
a) PTM municipis > 20.000 habitants 8  
b) PTM municipis 6.195-50.359 habitants 7  
c) PTM municipis < 5.000 habitants 6  
2.2 Plans aprovats del 01.01.2000 al 31.12.2005   
a) PTM municipis > 20.000 habitants 7  
b) PTM municipis 3.411-45.351 habitants 6  
c) PTM municipis < 5.000 habitants 5  
2.3 Plans aprovats del 01.01.2006 al 31.12.2011   
a) PTM municipis > 20.000 habitants 6  
b) PTM municipis 0.134-41.343 habitants 5  
c) PTM municipis < 5.000 habitants 4  
2.4 Plans aprovats del 01.01.2012 al 31.12.2017   
a) PTM municipis > 20.000 habitants 5  
b) PTM municipis 2.010-07.249 habitants 4  
c) PTM municipis < 5.000 habitants 3  
  
  
 Concepte Valor  
3. REDACCIÓ PAM INUNDACIONS:   
3.1 Municipis amb risc alt   
a) PTM municipis > 20.000 habitants/entitats  
 supramunicipals 10  
b) PTM municipis 9.740-87.369 habitants 9  
c) PTM municipis < 5.000 habitants 8  
3.2 Municipis amb risc mitjà   
a) PTM municipis > 20.000 habitants/entitats   
supramunicipals 9  
b) PTM municipis 5.406-41.150 habitants 8  
c) PTM municipis < 5.000 habitants 7  
4. REVISIÓ PAM INUNDACIONS   
4.1 Risc alt. Plans aprovats abans del 01.01.2012   
a) PTM municipis > 20.000 habitants 7  
b) PTM municipis 8.617-26.690 habitants 6  
c) PTM municipis < 5.000 habitants 5  
4.2 Risc Alt. Plans aprovats del 01.01.2012 al 31.12.2017   
a) PTM municipis > 20.000 habitants 6  
b) PTM municipis 3.040-77.138 habitants 5  
c) PTM municipis < 5.000 habitants 4  
4.3 Risc mitjà. Plans aprovats abans del 01.01.2012   
a) PTM municipis > 20.000 habitants 5  
b) PTM municipis 2.844-53.060 habitants 4  
c) PTM municipis < 5.000 habitants 3  
4.4 Risc mitjà. Plans aprovats del 01.01.2012 al   
31.12.2017   
a) PTM municipis > 20.000 habitants 4  
b) PTM municipis 1.122-44.668 habitants 3  
c) PTM municipis < 5.000 habitants 2  
  
  
 Concepte Valor  
5. REDACCIÓ PAM INCENDIS FORESTALS:   
5.1 Municipis amb obligació i més de 2.500 ha de superfície forestal   
a) PTM municipis > 20.000 habitants/entitats  
 supramunicipals 10  
b) PTM municipis 3.981-54.679 habitants 9  
c) PTM municipis < 5.000 habitants 8  
5.2 Municipis amb obligació i fins a 2.500 ha de superfície forestal   
a) PTM municipis > 20.000 habitants/entitats   
supramunicipals 9  
b) PTM municipis 1.510-59.315 habitants 8  
c) PTM municipis < 5.000 habitants 7  
5.3 Municipis amb recomanació i més de 2.500 ha de superfície forestal   
a) PTM municipis > 20.000 habitants/entitats   
supramunicipals 6  
b) PTM municipis 3.629-39.812 habitants 5  
c) PTM municipis < 5.000 habitants 4  
5.4 Municipis amb recomanació i fins a 2.500 ha de superfície forestal   
a) PTM municipis > 20.000 habitants/entitats   
supramunicipals 5  
b) PTM municipis 4.323-79.930 habitants 4  
c) PTM municipis < 5.000 habitants 3  
6. REVISIÓ PAM INCENDIS FORESTALS:   
6.1 Municipis amb obligació   
a) PTM municipis > 20.000 habitants 7  
b) PTM municipis 5.037-39.478 habitants 6  
c) PTM municipis < 5.000 habitants 5  
6.2 Municipis amb recomanació   
a) PTM municipis > 20.000 habitants 4  
b) PTM municipis 1.746-22.291 habitants 3  
c) PTM municipis < 5.000 habitants 2  
  
  
 Concepte Valor  
7. REDACCIÓ PAM SÍSMIC:   
7.1 Municipis amb obligació: intensitat sísmica de 8 a 9,5 (EMS)   
a) PTM municipis > 20.000 habitants/entitats  
 supramunicipals 10  
b) PTM municipis 0.625-09.498 habitants 9  
c) PTM municipis < 5.000 habitants 8  
7.2 Municipis amb obligació: intensitat sísmica de 7 a 8,5 (EMS)   
a) PTM municipis > 20.000 habitants/entitats   
supramunicipals 9  
b) PTM municipis 1.972-87.976 habitants 8  
c) PTM municipis < 5.000 habitants 7  
7.3 Municipis amb recomanació:   
a) PTM municipis > 20.000 habitants/entitats   
supramunicipals 6  
b) PTM municipis 6.813-70.244 habitants 5  
c) PTM municipis < 5.000 habitants 4  
8. REVISIÓ PAM SÍSMIC:   
8.1 Municipis amb obligació:   
a) PTM municipis > 20.000 habitants 7  
b) PTM municipis 4.918-03.579 habitants 6  
c) PTM municipis < 5.000 habitants 5  
8.2 Municipis amb recomanació:   
a) PTM municipis > 20.000 habitants 4  
b) PTM municipis 8.576-03.506 habitants 3  
c) PTM municipis < 5.000 habitants 2  
  
  
f) Cada apartat puntua una vegada únicament. Si no es compleix amb les condicions de l'apartat, la puntuació obtinguda serà zero (0).  
g) La puntuació de les sol·licituds dels PAM, en municipis amb PTM pendent d'elaborar (sol·licitada la subvenció), serà minorada en un punt respecte a l'indicat en les taules anteriors.  
h) En cas que diverses sol·licituds aconseguiren la mateixa puntuació en la sol·licitud, es prioritzarà unes sol·licituds enfront d'altres d'acord amb aquesta prelació de criteris:  
1. Es prioritzarà l'elaboració/revisió dels PTM, enfront de l'elaboració/revisió dels PAM.  
2. Entre les sol·licituds per a l'elaboració/revisió dels diferents PAM d'un municipi, es prioritzarà en l'ordre següent: PAM inundacions, PAM incendis forestals i PAM sísmic. D'acord amb el criteri de freqüència del risc i responsabilitat municipal en l'operativitat.  
  
3. Entre sol·licituds d'ajuntaments per a la subvenció per a l'elaboració/revisió de PAM amb la mateixa puntuació: es prioritzarà aquells ajuntaments que tinguen menys plans amb subvenció adjudicada.  
  
4. Entre les sol·licituds per a l'elaboració i/o revisió d'un mateix tipus de pla (PTM / PAM IN / PAM IF /PAM SI), el criteri de desempat serà el de major població a data 1 de gener de 2022 (dades oficials de l'INE).  
  
Deu. Resolució de la convocatòria de subvencions  
1. La competència per a resoldre les convocatòries correspon a la direcció de l'AVSRE.  
2. Les sol·licituds d'ajuda que no puguen ser ateses per excedir l'import global màxim de la convocatòria seran desestimades, conforme al que s'estableix en l'article 39 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. Per a la desestimació se seguirà l'ordre de puntuació i els criteris de desempat previstos en l'apartat 9é, punt 6, lletra h).  
  
3. La resolució, que serà motivada i tindrà els efectes i contingut previstos en l'article 25 de la Llei 38/2003, de 17 de novembre, general de subvencions, es publicarà en el Diari Oficial de la Generalitat Valenciana, d'acord amb el que s'estableix en la normativa reguladora del procediment administratiu comú.  
4. El termini màxim per a resoldre i notificar la resolució als interessats serà d'un mes des de la data de finalització del termini de presentació de sol·licituds.  
5. En la resolució de concessió d'ajuda, figuraran, com a mínim l'import màxim de la/les ajuda/es i el/s pla/s l'elaboració/revisió dels quals se subvenciona.  
  
Onze. Pagament i justificació de les subvencions concedides  
1. El beneficiari, abans del 16 de setembre del present exercici, haurà de remetre al Servei de Planificació de l'AVSRE l'esborrany complet del pla subvencionat, perquè es comprove el seu ajust a la guia de planificació corresponent.  
2. El beneficiari, abans de l'1 de novembre del present exercici, haurà de presentar la certificació del compliment del convingut, mitjançant la justificació del pagament de la despesa originada per la realització de l'activitat subvencionada, així com la certificació de la realització dels treballs.  
3. Per a cadascun dels plans subvencionats, el beneficiari haurà de certificar els pagaments efectuats desglossats, i justificar-ho mitjançant factures i documents de pagament independents per a cadascun dels diferents PTM i/o PAM.  
4. De conformitat amb el que es disposa en la Llei 8/2010, de 23 de juny, de la Generalitat, de règim local de la Comunitat Valenciana, els ajuntaments i altres entitats locals hauran d'acreditar prèviament al pagament, que estan al corrent en el compliment de l'obligació de rendició dels seus comptes anuals davant la Sindicatura de Comptes. Aquest requisit s'entendrà complit si el municipi figura en el certificat que publica mensualment en la seua pàgina web la Sindicatura de Comptes. Prèviament al pagament, es comprovarà si el municipi figura en el certificat, i en cas contrari es requerirà aquest municipi perquè acredite el compliment de l'obligació.  
5. Finalitzats els treballs, es tramitarà el pagament del cost de la inversió efectivament realitzada pel beneficiari, fins a un màxim de la quantia indicada en l'apartat quart, segons la modalitat de treballs per al pla d'emergència subvencionat.  
6. El beneficiari, per a l'acreditació de la titularitat de les dades bancàries per al cobrament de la subvenció, efectuarà mitjançant certificat digital del propi ajuntament o amb el del seu representant legal, el registre del compte bancari que figure en la sol·licitud de subvenció per a activar-la, en l'enllaç telemàtic següent:  
https://sede.gva.es/va/inicio/procedimientos'id\_proc=22058  
  
Dotze. Pèrdua o minoració de la subvenció  
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, podrà donar lloc a la modificació de la resolució de concessió i, si escau, a la pèrdua del dret al cobrament total o parcial de la subvenció. La modificació de la resolució de la concessió, serà per la diferència entre la quantitat concedida en la corresponent convocatòria amb la quantitat obtinguda en altres subvencions d'altres administracions. La quantitat total obtinguda mitjançant totes dues subvencions no pot excedir de la quantia màxima establida en l'apartat quart.  
  
2. Si la quantitat obtinguda en altres subvencions d'altres administracions públiques o ens públics fora superior a la concedida en la corresponent convocatòria, es procedirà segons el cas, a la desestimació de la sol·licitud o a la pèrdua del dret al cobrament de la subvenció reconeguda.  
3. Igualment, l'incompliment pel beneficiari dels requisits i condicions que van donar lloc a l'atorgament de la subvenció, així com la falta de justificació o la justificació insuficient de la subvenció concedida en el termini establit a l'efecte, així com la concurrència d'altres causes recollides per l'article 37 de la Llei 38/2003, de 17 de novembre, general de subvencions, donarà lloc a la pèrdua del dret al cobrament total o parcial de la subvenció.  
4. En els supòsits en què escaiga, s'incoarà el corresponent procediment de minoració o desistiment sense efecte de la subvenció, previ tràmit d'audiència i notificació a l'interessat, perquè puga al·legar el que estime pertinent en defensa del seu dret.  
5. La resolució corresponent serà dictada per la persona titular de la direcció de l'AVSRE.  
  
Tretze. Transparència i protecció de dades  
1. Quant a les dades de caràcter personal, els beneficiaris podran exercir els drets reconeguts en el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i la Llei orgànica de protecció de dades personals i garantia dels drets digitals.  
  
2. L'AVSRE efectuarà el tractament de les dades conforme al que s'estableix en l'article 13 del RGPD i obtindrà el consentiment dels beneficiaris per a aquest tractament, en cas que aquest siga necessari.  
3. Les dades de les entitats beneficiàries podran ser cedides a les entitats financeres per al pagament de l'ajuda econòmica, si fa el cas, i a les administracions públiques, en els casos previstos per la llei, i sempre que siga necessari per a justificar l'ajuda donada.  
4. S'informa els beneficiaris que, de conformitat amb el Reial decret 130/2019, de 8 de març, pel qual es regula la Base de Dades Nacional de Subvencions i la publicitat de les subvencions i altres ajudes públiques, les seues dades seran publicades i podran ser tractades per organismes d'auditoria i investigació.  
5. L'acceptació de la subvenció suposa, per a cadascun dels beneficiaris, l'acceptació i autorització expressa a l'Agència Valenciana de Seguretat i Resposta a les Emergències (AVSRE) per a la recollida, incorporació als respectius fitxers i tractament d'aquestes dades personals, així com per a la seua conservació durant els terminis previstos en les disposicions aplicables.  
  
Catorze. Informació i publicitat  
D'acord amb el que s'estableix en l'article 18 de la Llei 38/2003, general de subvencions, l'AVSRE donarà d'alta les convocatòries i les seues resolucions en la Base de Dades Nacional de Subvencions, i publicarà en la seua pàgina web la informació indicada en l'article 9 de la Llei 2/2015, de 2 d'abril, de transparència, bon govern i participació ciutadana de la Comunitat Valenciana.  
  
Quinze. Recursos  
Contra aquesta ordre, que posa fi a la via administrativa, es podrà interposar potestativament recurs de reposició davant el mateix òrgan que l'ha dictada, en el termini d'un mes, a comptar des de l'endemà de la publicació, de conformitat amb el que es disposa en la Llei 39/2015, d'1 d'octubre, del procediment administratiu comú de les administracions públiques; o bé, directament, un recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació, de conformitat amb el que es disposa en els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa; tot això sense perjudici que puga interposar qualsevol altre tipus de recurs o reclamació que millor convinga.  
  
València, 6 de març de 2023.  
  
La consellera de Justícia, Interior i Administració Pública  
GABRIELA BRAVO SANESTANISLAO